Zodiaco Enfants inicia a ritme de rap la tercera fase del Factory Fest Lite
06 de maig 2021

![Imagen sin texto alternativo.](/media/zbtg14gf/98-w-cartel-zodiaco-enfants-recort.jpg)  
  
La formació local Zodiaco Enfants actuarà este dissabte, 8 de maig, en el Casal Jove. El directe, que forma part de la programació del _Factory Fest Lite_, organitzat per la Regidoria de Joventut i Infància de l'Ajuntament de Sagunt i l'associació Klavija, començarà a les 19.30 hores i l'accés serà gratuït, encara que és necessari reservar prèviament l'entrada a través de la plataforma [Notikumi](https://www.notikumi.com/2021/5/8/concierto-de-zodiaco-enfants-en-factory-fest).

  

Amb el concert de Zodiaco Enfants el festival engega el seu tercer bloc de concerts, que s'estendrà durant diversos dissabtes dels mesos de maig, juny i juliol. Esta formació, que és ja un referent de l'escena rap local, oferirà un directe en què el seu interés exquisit pel format videoclip serà protagonista.

  

El regidor de Joventut i Infància, Guillermo Sampedro, ha destacat que l'objectiu del _Factory Fest Lite_ és **«fomentar la tasca dels jóvens músics de la ciutat, oferint espectacles segurs i molt controlats, mantenint el suport als artistes locals, promocionant-los i difonent la seua música»**.

  

El cicle, que va començar el passat 31 d'octubre, continuarà amb la seua agenda durant diversos caps de setmana programant concerts en el Casal Jove, els Jardins del Casino Gerència i el Mercat de Sagunt fins al pròxim 3 de juliol, data en què se celebrarà el _Factory Fest Meeting_. Este esdeveniment final es perllongarà durant tota la jornada amb xarrades i taules redones en les quals participaran músics i artistes d'altres disciplines artístiques i on es posaran en comú necessitats, problemes i solucions a les seues demandes comunes amb la intenció de sumar propostes enfocades al pròxim Pla Jove. Hi haurà també xicotets directes, estands de jóvens músics i artistes, així com una exposició de fotos dels concerts realitzats.

  

**«Amb esta tercera fase del _Factory Fest_ pràcticament hem donat cabuda a tots els artistes menors de 30 anys del municipi que han volgut formar part d'este circuit de concerts organitzat des de la Regidoria de Joventut amb la col·laboració de Klavija, alguns d'ells, bandes recents, com Gamada o Encriptados, que venen de projectes anteriors»**, ha assenyalat Guillermo Sampedro.

  

El _Factory Fest Lite_ continuarà amb els concerts d'Encriptados, banda de Pop-Rock formada pels germans Moliner, Guillermo i Juan, dos dels músics amb més potencial dins del panorama _indie_ local; Fantuka, uns clàssics en els circuits de música local que organitza el Departament de Joventut, que amb la seua aposta per la fusió amb especial interés pel Funk i la música Disco dels anys 70 i 80 no deixarà indiferent el públic; Hercio+Shine+Omer, trio de rapers locals que en els últims temps experimenten amb el Trap i amb altres disciplines com el videoart; i Gamada, un duo inclassificable de Sagunt que combina el so electrònic amb guitarres esmolades.

  

![Imagen sin texto alternativo.](/media/ilxn25mk/98-w-cartel-factory-fest-lite.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/zodiaco-enfants-inicia-a-ritme-de-rap-la-tercera-fase-del-factory-fest-lite/ "Facebook")
*   [](http://twitter.com/share?url=https://aytosagunto.es/va/actualitat/zodiaco-enfants-inicia-a-ritme-de-rap-la-tercera-fase-del-factory-fest-lite/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/zodiaco-enfants-inicia-a-ritme-de-rap-la-tercera-fase-del-factory-fest-lite/ "Linked In")
*   [](mailto:?body=https://aytosagunto.es/va/actualitat/zodiaco-enfants-inicia-a-ritme-de-rap-la-tercera-fase-del-factory-fest-lite/)